KIRJALLINEN KYSYMYS E-1937/00 esittäjä(t): Christopher Heaton-Harris (PPE-DE) komissiolle. Budjettikohta A-3037.



Virallinen lehti nro 081 E , 13/03/2001 s. 0114 - 0114



KIRJALLINEN KYSYMYS E-1937/00 esittäjä(t): Christopher Heaton-Harris (PPE-DE) komissiolle (16. kesäkuuta 2000) Aihe: Budjettikohta A-3037 Naisten eurooppalaiselle eturyhmälle on alamomentilla A-3037 osoitettu 600 000 euroa. Voiko komissio ilmoittaa tämän organisaation tavoitteet sekä alamomenttiin liittyvän valintamenettelyn? Asettaako komissio naisten eurooppalaiselle eturyhmälle erityisiä tavoitteita? Miten näiden varojen käyttöä valvotaan? Anna Diamantopouloun komission puolesta antama vastaus (28. heinäkuuta 2000) Euroopan naisten etujärjestö perustettiin vuonna 1990 painostamaan eurooppalaisia päättäjiä edistämään naisten asemaa yhteiskunnassa. Tarkoituksena oli saattaa mahdollisimman useat naistenjärjestöt yhteen yhden kattojärjestön alaisuuteen. Etujärjestöllä on nykyään jäseninään yli 2 700 naistenjärjestöä joko suoraan tai välillisesti 15 jäsenvaltion kansallisten kattojärjestöjen tai eurooppalaisten kansalaisjärjestöjen kautta. Euroopan naisten etujärjestö perusti vuonna 1996 riippumattoman naisiin kohdistuvaa väkivaltaa käsittelevän eurooppalaisen keskuksen, jonka toimeksiantona on kerätä tilastoja, vaikuttaa väkivallan vastaisen politiikan puolesta ja tiedottaa naisille, päättäjille ja kansalaisille yleensä väkivallasta. Etujärjestö on tarkkailijana naisten ja miesten tasa-arvoa käsittelevässä komission neuvoa-antavassa komiteassa, ja se on valittu koordinoimaan kaikkien eurooppalaisten kansalaisjärjestöjen puolesta Beijing+5-prosessia (vuonna 1995 järjestetyn naisten asemaa käsitelleen maailmankonferenssin seurantatoimena). Etujärjestö on toteuttanut lukuisia menestyksekkäitä kampanjoita, joista esimerkkeinä mainstreaming-ajattelun integroiminen EY:n perustamissopimukseen, tasa-arvosäännösten vahvistaminen ja yhtäläisiä mahdollisuuksia koskevan pilarin sisällyttäminen työllisyyden eurooppalaisiin suuntaviivoihin. Etujärjestö järjesti lisäksi jäsenvaltiotasolla kaksi vaalikampanjaa naisten valitsemiseksi Euroopan parlamenttiin. Koordinointi hoidettiin Brysselistä. Etujärjestöllä on useita projekteja, joista esimerkkeinä seuraavat: Agenda 2000 for Women (Agenda 2000 -toimintaohjelma naisille), Young women's project Training and empowerment of young women on European policies and in particular on gender (Nuorten naisten projekti nuorten naisten kouluttaminen ja heidän mahdollisuuksiensa lisääminen Eurooppapolitiikan alalla erityisenä painopisteenä tasa-arvoasiat), Women and Health: Study on particular health issues of concern to women with recommendations for the European level (Naiset ja terveys: Tutkimus erityisesti naisia huolestuttavista terveysnäkökohdista ja suosituksia Euroopan politiikkaan) ja Database on women's organisations in Eastern and Central Europe (Naistenjärjestöjä Keski- ja Itä-Euroopassa käsittelevä tietokanta). Budjettivallan käyttäjä päättää määrärahojen myöntämisestä budjettikohdasta A-3037. Komissio panee päätöksen täytäntöön. Etujärjestö toimittaa vuosittaisen työohjelmaehdotuksensa komission hyväksyttäväksi. Kun työohjelma on hyväksytty, se on osa komission ja etujärjestön vuosittaista sopimusta. Sopimukseen sovelletaan Euroopan yhteisön tekemiin tukisopimuksiin sovellettavia yleisiä ehtoja, joten sitä koskevat varainhoidon valvonnan yleiset säännöt. Maksut suoritetaan kolmessa erässä: ennakkomaksu, välimaksu, kun komissio on hyväksynyt väliraportin ja rahoitusselvityksen, sekä loppumaksu, kun komissio on hyväksynyt loppuraportin ja rahoitusselvityksen.